Ehdotus neuvoston päätökseksi yhteisön tuesta ikääntyvien hyväksi tehtäville toimille



Virallinen lehti nro C 115 , 09/05/1995 s. 0014



Ehdotus: neuvoston päätös yhteisön tuesta ikääntyvien hyväksi tehtäville toimille (95/C 115/06) KOM(95) 53 lopull. - 95/0062(CNS) (Komission antama 3 päivänä maaliskuuta 1995) EUROOPAN YHTEISÖJEN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että elin- ja työolojen jatkuva parantaminen ja talouden tasapainoinen kehittyminen kuuluvat Euroopan yhteisön tavoitteisiin, talous- ja sosiaalikomitea on antanut lausuntonsa ikääntyvistä yhteiskunnassa 25 päivänä marraskuuta 1993 (1), neuvosto antoi 6 päivänä joulukuuta 1993 Euroopan vanhusten ja sukupolvien välisen solidaarisuuden vuoden loppuessa julistuksensa, jossa kiinnitettiin huomiota komission aikomukseen esittää ehdotus tältä alalta (2), Euroopan parlamentti antoi päätöksensä 24 päivänä helmikuuta 1994 ikääntyviä koskevista toimenpiteistä Euroopan yhteisössä (3), Euroopan unionin perustamissopimuksen liitteenä oleva julistus yhteistyöstä hyväntekeväisyysjärjestöjen kanssa korostaa yhteistyötä hyväntekeväisyysjärjestöjen sekä sosiaalilaitoksista ja -palveluista vastaavien säätiöiden kanssa, tämänhetkinen väestötilastollinen kehitys osoittaa ikääntyvien määrän väestössä kasvavan huomattavasti, ja tällä suuntauksella on merkittäviä taloudellisia ja sosiaalisia vaikutuksia erityisesti työllisyysmarkkinoihin, sosiaaliturvaan ja sosiaalimenoihin, komission, jäsenvaltioiden ja ikääntyvien henkilöiden edustajien välinen ikääntyviin liittyviä toimenpiteitä koskeva yhteistyö ja niistä neuvotteleminen ovat tärkeitä solidaarisuuden kehittymiselle Euroopan unionissa, Euroopan tasolla toteutettavien toimien tarkoituksena on tehdä tunnetuksi ja täydentää jäsenvaltioissa eri tasoilla toteutettavia erilaisia toimia, Euroopan vanhusten ja sukupolvien välisen solidaarisuuden vuosi, 1993, osoitti käytännössä ikääntymistä koskevien tietojen ja kokemusten vaihdon arvon Euroopassa, Euroopan vanhusten ja sukupolvien välisen solidaarisuuden vuoden luomat edellytykset antavat oikeutuksen ainutkertaiselle Euroopan tason erityisseurantahankkeelle, jolla jatketaan vuoden saavutuksia, ja perustamissopimuksessa ei anneta näiden toimenpiteiden osalta muita toimivaltuuksia, kuin mitä 235 artiklassa on määrätty, ON PÄÄTTÄNYT SEURAAVAA: 1 artikla Perustetaan yhteisön järjestelmä sellaisten toimien tukemiseksi jäsenvaltioissa, joiden tarkoituksena on vastata Euroopan unionin ikääntyvän väestön luomiin haasteisiin, ajalle 1. syyskuuta 1995-31. joulukuuta 1999. 2 artikla Edellä 1 artiklassa tarkoitetuilla toimilla on seuraavat tavoitteet: 1. Määrittää menetelmiä aktiivisten eläkkeellä olevien henkilöiden roolin ja mahdollisuuksien kehittämiseksi; 2. Edistää parasta toimintatapaa suhteessa a) ikääntyvien naisten tilanteen parantamiseen; b) ikääntyvän työvoiman hallintoon; c) siirtymiseen työstä eläkkeelle; d) avun tarpeessa olevien ikääntyvien hoitoon ja hoidon saatavuuteen; 3. Vahvistaa solidaarisuutta sukupolvien välillä ja eristäytymisvaarassa olevien ikääntyvien yhdistämistä muuhun väestöön. 3 artikla Edellä 2 artiklassa tarkoitettujen tavoitteiden toteuttamiseksi suunnitellut toimenpiteet ovat seuraavat: a) erityishankkeet, jotka noudattavat tämän päätöksen liitteessä lueteltuja periaatteita; b) yhteistyössä julkisten tai yksityisten alojen sekä ammatti- ja vapaaehtoisjärjestöjen kanssa toteutettavat vertailevat tutkimukset ja kansalliset rajat ylittävät hankkeet, joiden avulla voidaan vaihtaa tietoja ja kokemuksia ja edistää parasta menettelytapaa suhteessa toimien ensisijaisiin aiheisiin; c) riippumattomista tieteellisistä asiantuntijoista koostuvan ryhmän antamat säännölliset kertomukset ikääntyvien sosiaalisesta ja taloudellisesta tilanteesta koko Euroopan unionissa. (Tätä kutsutaan "ikääntymisen ja ikääntyvien henkilöiden eurooppalaiseksi havaintokeskukseksi".) 4 artikla 1. Komissio vastaa tämän päätöksen täytäntöönpanosta. 2. Komissio tekee päätökset erityistoimien rahoituksesta kuultuaan 6 artiklassa tarkoitettua komiteaa. 3. Komissio voi myös neuvotella 6 artiklassa tarkoitetun komitean kanssa muista tämän päätöksen toteuttamiseen liittyvistä käytännön seikoista. 5 artikla 1. Järjestöt ja yksittäiset henkilöt voivat hakea rahoitusta toimenpiteitä varten. Hakemukset on osoitettava komissiolle. 2. Komission tuen osuus niille toimille, joiden tukeminen on hyväksytty tämän päätöksen mukaisesti, ei saa ylittää 75 prosenttia kokonaiskustannuksista lukuun ottamatta tutkimuksia, jotka komissio on erityisesti tilannut tämän päätöksen päämäärien toteuttamiseksi. 6 artikla Komissiota avustaa neuvoa-antava komitea, jäljempänä "komitea", joka muodostuu kahdesta jäsenvaltioiden hallitusten edustajasta ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa tarvittaessa äänestettyään lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. Komitea vahvistaa oman työjärjestyksensä. 7 artikla Ohjelmaan liittyvän tiedon levittämisen ja vaihtamisen järjestäminen on komission vastuulla. 8 artikla Komissio esittää neuvostolle ja Euroopan parlamentille kertomuksen toimien täytäntöönpanosta ja tuloksista 31 päivään joulukuuta 2000 mennessä. 9 artikla Tämä päätös julkaistaan Euroopan yhteisöjen virallisessa lehdessä. (1) EYVL N:o C 34, 2.2.1994, s. 61 (2) EYVL N:o C 343, 21.12.1993, s. 1 (3) EYVL N:o C 77, 14.3.1994, s. 24 LIITE TOIMIEN RAHOITUKSEN PERUSPERIAATTEET I. ENSISIJAISET AIHEET Toimien olisi käsiteltävä ainakin yhtä seuraavista aiheista: 1. Aktiivisten eläkkeellä olevien henkilöiden roolin ja mahdollisuuksien kehittäminen; 2. Ikääntyvien naisten tilanteen parantaminen; 3. Ikääntyvän työvoiman hallinto; 4. Siirtyminen työstä eläkkeelle; 5. Avun tarpeessa olevien ikääntyvien hoito ja hoidon saatavuus. II. PÄÄPERIAATTEET Etusijalle olisi asetettava toimet, jotka perustuvat yhdelle tai usealle seuraavista periaatteista: 1. Sukupolvien välisen solidaarisuuden edistäminen; 2. Ikääntyvien osallistumismahdollisuuksien parantaminen yhteiskunnassa; 3. Eristäytymisvaarassa olevien ikääntyvien, erityisesti ikääntyvien maahanmuuttajien, syrjäisillä seuduilla asuvien ikääntyvien ja vammaisten ikääntyvien sekä ikääntyvien naisten yhdistäminen muuhun väestöön. III. YLEISTÄ Valittaessa toimia rahoitusta varten olisi kiinnitettävä huomiota seuraaviin yleisiin periaatteisiin: 1. Toimien olisi oltava innovatiivisia tai kokeellisia verrattuna tähänastisiin toimiin; 2. Niiden tavoitteisiin olisi kuuluttava parhaan toimintatavan edistäminen asianomaisella alalla; 3. Niissä olisi oltava mukana asianomaisen alan tunnetusti johtavia järjestöjä ja yksilöitä; 4. Niihin olisi kuuluttava järjestely tulosten tiedottamisesta ulkopuolisille tahoille; etusijalla ovat toimet, joilla on kerrannaisvaikutuksia. 5. Niiden olisi oltava laajuudeltaan kansalliset rajat ylittäviä. Komissio varaa oikeuden kutsua Euroopan elin- ja työolojen kehittämissäätiön ja ikääntymisen ja ikääntyvien ihmisten eurooppalaisen havaintokeskuksen osallistumaan (3 artiklassa tarkoitettuihin) vertaileviin tutkimuksiin ja kansalliset rajat ylittäviin hankkeisiin liittyvään työhön.